Вахпетон или по-правилно Уахпетон е едно от четирите основни племена на източните сиукси или дакота, известни също и като сантии (от исанти – нож в езика дакота). Останалите три са мдевакантон, вахпекуте и сиситон. Според Луис и Кларк през 1804 г. племето живее на река Минесота, точно над устието и като територията им се разширява чак до устието на река Чипеуа и на североизток до река Кроу Уинг. Племето ловува бизони на река Мисисипи, преследвайки стадата чак до река Ръм и в равнините около река Минесота. По-късно се преместват на река Минесота близо до вахпекуте като селата им се простират далеч нагоре по реката почти до изворите и. Едно от основните им села е разположено близо до Лак Куа Парле, където мисионери основават мисия през 1835 г. Мисионерите отбелязват, че племето тогава наброява около 1500 души.